“กพท.” ยกเลิกมาตรการโควิด-19 เส้นทางบิน “ใน-ตปท.”
“การบินพลเรือนประเทศไทย” ยกเลิกระเบียบแนวปฏิบัติการให้บริการผู้โดยสารสำหรับเส้นทางการบินภายในประเทศและระหว่างประเทศในระหว่างสถานการณ์โควิด-19 
“การบินพลเรือนประเทศไทย” ยกเลิกระเบียบแนวปฏิบัติการให้บริการผู้โดยสารสำหรับเส้นทางการบินภายในประเทศและระหว่างประเทศในระหว่างสถานการณ์โควิด-19
11 ต.ค. 2565

ผู้สื่อข่าวรายงานว่า ตามที่มีการเผยแพร่ข้อมูลในสื่อต่างๆ เกี่ยวกับประเด็นเรื่องการบินพลเรือนยกเลิกมาตรการคุมโควิด 19 บนเครื่องบิน ทางศูนย์ต่อต้านข่าวปลอมได้ดำเนินการตรวจสอบข้อเท็จจริงโดยสำนักงานการบินพลเรือนแห่งประเทศไทย กระทรวงคมนาคม พบว่าประเด็นดังกล่าวนั้น เป็นข้อมูลจริง
โดย สำนักงานการบินพลเรือนแห่งประเทศไทย (CAAT) ออกระเบียบยกเลิกระเบียบเดิมที่เกี่ยวกับแนวปฏิบัติในการให้บริการผู้โดยสารสำหรับเส้นทางการบินภายใน และระหว่างประเทศในสถานการณ์การระบาดของโรคติดเชื้อไวรัสโคโรนา 2019 (โควิด-19) เนื่องจากสถานการณ์การแพร่ระบาดของโควิด-19 ในภาพรวมของโลกได้คลี่คลายลง และมีแนวโน้มในทางที่ดีขึ้นสอดคล้องกับสถานการณ์ในประเทศไทย
ทั้งนี้คณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 ได้มีมติให้ยกเลิกประกาศสถานการณ์ฉุกเฉินในทุกเขตท้องที่ทั่วราชอาณาจักร และประกาศเรื่องการขยายระยะเวลาการประกาศสถานการณ์ฉุกเฉินในทุกเขตท้องที่ทั่วราชอาณาจักร (คราวที่ 19) รวมทั้งบรรดาข้อกำหนด ประกาศ และคำสั่งที่นายกรัฐมนตรีและคณะรัฐมนตรีใช้อำนาจแห่งการประกาศสถานการณ์ฉุกเฉินทั้งหมด โดยให้มีผลในวันที่ 30 กันยายน พ.ศ. 2565 เป็นต้นไป
ดังนั้น เพื่อให้การปฏิบัติในการให้บริการผู้โดยสารสำหรับเส้นทางการบินภายในประเทศและระหว่างประเทศสอดคล้องกับสถานการณ์ปัจจุบัน ล่าสุด ผู้อำนวยการ CAAT จึงออกระเบียบสำนักงานการบินพลเรือนแห่งประเทศไทยว่าด้วยการยกเลิกระเบียบสำนักงานการบินพลเรือนแห่งประเทศไทยเกี่ยวกับแนวปฏิบัติในการให้บริการผู้โดยสารสำหรับเส้นทางการบินภายในประเทศและระหว่างประเทศในระหว่างสถานการณ์การระบาดของโรคติดเชื้อไวรัสโคโรนา 2019 (โควิด 19) พ.ศ. 2565 โดยให้มีผลใช้บังคับตั้งแต่วันที่ 1 ตุลาคม พ.ศ. 2565 เป็นต้นไป ซึ่งสาระสำคัญของระเบียบนี้ คือ ให้ยกเลิก ดังนี้
สำหรับรายละเอียดสำคัญในระเบียบ 3 ฉบับที่ถูกยกเลิกดังกล่าว คือ มาตรการต่างๆ ที่กำหนดให้ปฏิบัติในอากาศยานและสนามบินในช่วงระหว่างสถานการณ์การแพร่ระบาดของโควิด 19
อย่างไรก็ตามในการให้บริการตั้งแต่วันที่ 1 ตุลาคม พ.ศ. 2565 เป็นต้นไป สายการบินและผู้ให้บริการสนามบินยังคงสามารถใช้แนวทางปฏิบัติจากระเบียบที่ถูกยกเลิกไปแล้ว รวมทั้งจาก Guidance for Air Operator through the COVID19 Public Health Crisis (CAAT-GM-OPS-CPHC) ได้ตามความจำเป็นและความเหมาะสมกับสถานการณ์
ส่วนสายการบินของไทยที่ทำการบินระหว่างประเทศไปยังประเทศที่ยังคงมีมาตรการเข้มงวดอยู่ สามารถใช้แนวทางปฏิบัตินี้ในการทำการบิน เพื่อให้เป็นไปตามมาตรฐานที่องค์การการบินระหว่างประเทศให้แนวทางไว้และเพื่ออำนวยความสะดวกแก่ผู้โดยสารในการเดินทางเข้าประเทศปลายทางได้
ทั้งนี้ เพื่อให้ประชาชนได้รับข้อมูลข่าวสารจากสำนักงานการบินพลเรือนแห่งประเทศไทย สามารถติดตามได้ที่เว็บไซต์ www.caat.or.th/th หรือ โทร. 02-568-8800